DA Den Europæiske Unions Tidende L 234/13

KOMMISSIONENS AFGØRELSE

af 5. september 2007

om nedsættelse af en dialoggruppe for de berørte parter inden for områderne folkesundhed og forbrugerbeskyttelse

(2007/602/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, og

ud fra følgende betragtninger:

(1) Ifølge traktatens artikel 153 har Det Europæiske Fællesskab til opgave at sikre forbrugerne et højt beskyttelsesniveau samt at fremme deres ret til oplysning og til at organisere sig for at beskytte deres interesser. Derudover skal forbrugerbeskyttelseshensyn inddrages ved udformningen og gennemførelsen af andre af Fællesskabets politikker og -aktiviteter.

(2) I henhold til protokollen om anvendelse af nærhedsprincippet og proportionalitetsprincippet (nr. 30) fra 1997 (1) bør Kommissionen foretage omfattende konsultationer, før den foreslår lovgivning.

(3) Inden for rammerne af hvidbogen om nye styreformer i EU (2) forpligtede Kommissionen sig til at bidrage til en stærkere hørings- og dialogkultur i Fællesskabet.

(4) I meddelelsen med titlen »Opfølgning af Grønbogen om et »europæisk åbenhedsinitiativ«« (3) meddelte Kommissionen, at den har til hensigt at foretage yderligere forbedringer af den overordnede kvalitet af Kommissionens høringer.

(5) Med henblik på at få rådgivning om forbedring af processen for høring af de berørte parter inden for områderne folkesundhed og forbrugerbeskyttelse kan Kommissionen få behov for at trække på et rådgivende organs særlige ekspertise.

(6) Det er derfor nødvendigt at nedsætte en dialoggruppe for de berørte parter inden for områderne folkesundhed og forbrugerbeskyttelse og definere dens opgaver og struktur.

(7) Dialoggruppen for de berørte parter bør rådgive Kommissionen om bedste praksis for høringsprocessen og også bistå den med at skræddersy sine processer for inddragelse af de berørte parter, så de er bedre tilpasset de berørte parters behov inden for områderne folkesundhed og forbrugerbeskyttelse.

(8) Dialoggruppen for de berørte parter bør have en ligelig repræsentation af de forskellige berørte parter, herunder både fra erhvervslivet (forbund og individuelle virksomheder) og ikke-statslige organisationer, som har interesse i de forskellige politikområder, som Generaldirektoratet for Sundhed og Forbrugerbeskyttelse dækker.

(9) Medlemmerne af dialoggruppen for de berørte parter bør udpeges således, at der sikres det højst mulige kompetenceniveau, en bred vifte af relevant ekspertise og i overensstemmelse hermed den størst mulige geografiske spredning i EU og balance mellem antallet af kvinder og mænd.

(10) Der bør i denne afgørelse fastsættes regler for dialoggruppemedlemmernes videregivelse af oplysninger. Reglerne bør fastsættes således, at de ikke påvirker Kommissionens sikkerhedsforskrifter i bilaget til Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (4).

(11) Alle personoplysninger angående medlemmerne af dialoggruppen for de berørte parter bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (5) —

TRUFFET FØLGENDE AFGØRELSE:

Artikel 1

Dialoggruppen for de berørte parter

Dialoggruppen for de berørte parter (i det følgende benævnt »gruppen«) nedsættes med virkning fra den 10. oktober 2007.

Artikel 2

Opgave

1. Kommissionen kan høre gruppen om alle spørgsmål vedrørende overordnede forbedringer af processen for høring af de berørte parter inden for områderne folkesundhed og forbrugerbeskyttelse.

2. Gruppens opgave er at:

a) overveje spørgsmål vedrørende de berørte parters repræsentativitet

b) drøfte forskelligheder mellem de berørte parter og rådgive Kommissionen om høringsmetoder, som tager hensyn til og er tilpasset de berørte parters specifikke situation

c) undersøge kriterier for høringer, som kræver en mere fleksibel og længere tidsramme (mere end otte uger)

d) overveje nationale platformes rolle i forbindelse med opbyggelse af kapaciteten blandt ikke-statslige organisationer fra de medlemsstater, der tiltrådte Fællesskabet i 2004 og 2007, og undersøge, hvilken rolle medlemsstaterne kan spille på lokalt plan.

3. Gruppeformanden kan råde Kommissionen til at høre gruppen om specifikke spørgsmål.

Artikel 3

Medlemskab — udnævnelse

1. Gruppens medlemmer (i det følgende benævnt »medlemmerne«) udnævnes af Kommissionen blandt specialister, som har kompetence på de i artikel 2, stk. 2, omhandlede områder og har reageret på indkaldelsen af interessetilkendegivelser.

2. Gruppen har højst 20 medlemmer.

3. Medlemmerne udnævnes personligt og rådgiver Kommissionen uafhængigt af instruktioner udefra.

4. Gruppens medlemmer udnævnes for en periode på fire år uden mulighed for forlængelse. I forbindelse med den første udnævnelse af medlemmer udnævnes halvdelen af medlemmerne dog for en periode på to år uden mulighed for forlængelse. De varetager deres hverv, indtil de afløses, eller deres mandatperiode udløber.

5. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke overholder bestemmelserne i stk. 3 i denne artikel eller i traktatens artikel 287, kan erstattes i den resterende del af deres mandatperiode.

6. Medlemmer, der udnævnes personligt, afgiver hvert år en skriftlig erklæring, ifølge hvilken de forpligter sig til at handle i almenhedens interesse, og en erklæring om, at der ikke består interessekonflikter af nogen art til skade for deres uafhængighed.

7. Navnene på de medlemmer, der udnævnes personligt, offentliggøres på webstedet for Generaldirektoratet for Sundhed og Forbrugerbeskyttelse. Indsamling, forvaltning og offentliggørelse af medlemmernes navne finder sted i overensstemmelse med forordning (EF) nr. 45/2001.

Artikel 4

Gruppens virke

1. Gruppens formandskab varetages af Kommissionen.

2. Efter aftale med Kommissionen kan der nedsættes undergrupper til at undersøge specifikke spørgsmål på grundlag af et af gruppen fastlagt mandat. Sådanne undergrupper opløses, så snart de har opfyldt deres mandater.

3. Formanden kan indbyde eksperter eller observatører med særlig kompetence inden for et emne, der er opført på dagsordenen, til at deltage i gruppens eller undergruppens arbejde, hvis dette anses for nyttigt og/eller nødvendigt.

4. Informationer, som erhverves ved deltagelse i gruppens eller undergruppers arbejde, må ikke videregives, hvis Kommissionen mener, at de vedrører fortrolige anliggender, uden at dette dog påvirker bestemmelserne i bilaget til afgørelse 2001/844/EF, EKSF, Euratom.

5. Gruppen og dens undergrupper mødes almindeligvis i Kommissionens lokaler i overensstemmelse med de procedurer og den tidsplan, der fastsættes af den. Sekretariatsopgaverne varetages af Kommissionen. Andre tjenestemænd i Kommissionen med interesse i gruppens og dens undergruppers møder kan deltage i disse.

6. Gruppen fastsætter selv sin forretningsorden på grundlag af Kommissionens standardforretningsorden for ekspertgrupper (6).

7. Kommissionens tjenestegrene offentliggør på webstedet for Generaldirektoratet for Sundhed og Forbrugerbeskyttelse alle gruppens resuméer, konklusioner, delkonklusioner eller arbejdsdokumenter på originalsproget.

Artikel 5

Mødeudgifter

Kommissionen godtgør rejseudgifter og, hvis det er relevant, opholdsudgifter for medlemmer, eksperter og observatører i forbindelse med gruppens arbejde i overensstemmelse med Kommissionens regler for godtgørelser til eksterne eksperter.

Medlemmer, eksperter og observatører modtager ikke vederlag for det udførte arbejde.

Mødeudgifter godtgøres inden rammerne af det årsbudget, der tildeles gruppen af den kompetente tjenestegren i Kommissionen.

Udfærdiget i Bruxelles, den 5. september 2007. På Kommissionens vegne Markos KYPRIANOU Medlem af Kommissionen

(1) EUT C 321 E af 29.12.2006. s. 308.

(2) KOM(2001) 428 endelig.

(3) KOM(2007) 127 endelig.

(4) EFT L 317 af 3.12.2001, s. 1. Senest ændret ved afgørelse 2006/548/EF (EUT L 215 af 5.8.2006, s. 38).

(5) EFT L 8 af 12.1.2001, s. 1.

(6) SEK(2005) 1004, bilag III.